Oko 50 građana okupilo se u nedjelju na mirnom prosvjedu u Zagrebu kojim su izrazili podršku uhićenom zagrebačkom gradonačelniku Milanu Bandiću. Prosvjed je završio oko 12 i 30 sati, a kako je tekao možete pročitati u nastavku.

12.45 Prosvjed je završio oko 12 i 30 sati. Među okupljenima je pao i dogovor da će gradonačelniku podršku pružiti i u nedjelju za dva tjedna. Nakon završetka prosvjeda prosvjednici su navodno krenuli i pred zgradu Ministarstva branitelja u Savskoj pružiti podršku braniteljima koji tamo prosvjeduju.

12.15 Prosvjednici su mirno došli pred Remetinec gdje su govorili 'Pustite nam Bandića van', 'Svi ga volimo'... , a za zagrebačkog gradonačelnika zapjevali su i par klapskih pjesama. Okupljeni su govorili i da nije bitno koliko ih je već da se čuje njihov glas i da im je bitno da njihov glas dođe do Bandića da zna da su građani uz njega.

- Zagreb bi bio premalen da su došli svi kojima je Bandić pomogao- kazala je Sabina Lončar. Dodala je da je smiješno što Bandiću na teret stavljaju i zloupotrebu službenog vozila u neke privatne svrhe.

- Taj automobil jednom je poslao i po mene, a tko sam ja kao obična majka troje djece od kojih je jedno s poteškoćama u razvoju. On je pokazao da taj automobil služi za potrebe svih građana a ne samo za njega- kazala je Lončar.

Vesna Sajtlih Tereković i Andrea Korbeli Bandiću su dale podršku i osnivanjem Facebook grupe preko koje je organiziran i ovaj prosvjed podrške.

- Nije riječ o nikakvom organiziranom prosvjedu podrške već o okupljanju malih ljudi koji vole svog gradonačelnika- kazala je Tereković .

10.45 Provjednici su u koloni krenuli prema Remetincu. U policijskoj pratnji idu avenijom Većeslava Holjevca, pa će potom avenijom Dubrovnikom i remetinečkom cestom doći do zatvora.

- Došao sam dati podršku gradonačelniku Milanu Bandiću jer smatram da nije ni lopov ni kriminalac već čovjek koji je puno napravio za metropolu. Bio sam član SDP-a i blizak pokojnom Račanu. Pitao sam ga u Dubravi gdje sam vodio izbore tko su najbolji ljudi u stranci a on mi je odgovorio gradonačelnik Milan Bandić, Mato Crkvenac, Željka Antunović i Davorko Vidović - kazao je bivši esdepeovac Antun Karamatić.

Dodao je da je riječ o politički motiviranom procesu jer sadašnja vladajuća opcija želi maknuti Milana Bandića kako bi na sljedećim izborima došli na vlast u Zagrebu jer će očito izgubiti utjecaj na nacionalnoj razini.

Elizabeta Pažin također je došla dati podršku gradonačelniku kratko kazavši da se lopov lovi onaj momenat dok krade a ne nakon nekoliko godina. Ona također smatra da gradonačelnik Milan Bandić nije kriv za optužbe koje mu se stavljaju na teret.

10.30 Na javnom okupljanju Zagrepčana u znak podrške uhićenom gradonačelniku Milanu Bandiću ispred zgrade gradske uprave na Trgu Stjepana Radića okupilo se 50-tak građana. Najavili su da će otići u mimohod do Remetinca gdje je Bandić pritvoren.

Informacija o okupljanju na mirnom prosvjedu i mimohodu od gradske uprave do Remetinca među Zagrepčanima se u subotu širila usmeno i mailovima. Iako je policija jučer rekla da im nitko nije prijavio prosvjed danas su kazali da je provjed ipak najavljen. Na mjestu događaja je nekoliko policajaca a zasad nema nikakvih incidenata.

>> Bandić tražio da se zaposli njegov vozač, Pripuz urgirao za prijateljicu